กสิกร บุกตลาด จีน
กสิกร บุกตลาดลูกค้าจีน เผยปล่อยสินเชื่อในจีนแล้วเกือบ 3 พันล้านบาท
12 ม.ค. 2554

กสิกร บุกตลาดลูกค้าจีน เผยปล่อยสินเชื่อในจีนแล้วเกือบ 3 พันล้านบาท
นายบัณฑูร ล่ำซำ ประธานเจ้าหน้าที่บริหารและกรรมการผู้จัดการ ธนาคารกสิกรไทย กล่าวว่า ธนาคารเตรียมขยายฐานลูกค้ากลุ่มนักลงทุนชาวจีนทั้งที่อยู่ในจีนและเข้ามาลงทุนในไทย โดยขณะนี้ธนาคารมีการปล่อยสินเชื่อผ่านสาขาในจีนไปแล้วเป็นจำนวนเงินเกือบ 3 พันล้านบาทหรือ 100 ล้านเหรียญสหรัฐ ส่วนกลุ่มลูกค้าจีนในประเทศของธนาคาร ยังเป็นกลุ่มลูกค้ารายใหญ่เป็นส่วนใหญ่ จึงต้องการเจาะกลุ่มลูกค้ากลางและขนาดย่อยลงมา เพื่อรองรับการค้าระหว่าง 2 ประเทศที่เติบโตได้ดีขึ้น
“ปีที่ผ่านมาธนาคารได้จับมือกับธนาคารท้องถิ่นในจีนเพื่อเปิดสาขาที่เซิ่นเจิ้น ซึ่งตั้งเป้าการปล่อยสินเชื่อไว้ที่ 100 ล้านเหรียญสหรัฐ โดยขณะนี้วงเงินที่ปล่อยกู้ไปก็ใกล้เคียงกับเป้าแล้ว ซึ่งหากสินเชื่อในจีนเติบโตได้ดี ธนาคารอาจมีการขยายสาขาในจีนเพิ่มขึ้นในอนาคต” นายบัณฑูร กล่าว
นายก่วน มู่ เอกอัครราชฑูตสาธารณรัฐประชาชนจีนประจำประเทศไทย กล่าวว่า ในปีที่ผ่านมามูลค่าการค้าระหว่างจีนกับไทยมีสูงถึง 47,810 ล้านเหรียญสหรัฐหรือเพิ่มขึ้น 41.3 % จากปีก่อนและมีแนวโน้มที่จะเพิ่มอย่างต่อเนื่อง ดังนั้นเชื่อว่าการเปิดเสรีทางการค้าในอนาคตจะส่งผลให้มีความต้องการด้านบริการทางการเงินระหว่างประเทศเพิ่มขึ้น